# Podologia

La podologia és un camp de les ciències de la salut encarregat de l'exploració, diagnòstic i tractament de malalties i alteracions del peu humà mitjançant tècniques mèdiques i quirúrgiques. Moltes malalties es manifesten en una primera fase per alteracions als peus com la diabetis, ⁣l'artritis o els problemes circulatoris. El podòleg ha d'estar preparat per a sospitar aquestes malalties i remetre el pacient a l'especialista adequat. El podòleg també ha de detectar, i en alguns casos tractar, les malformacions congènites dels peus. Amb l'augment de la pràctica d'esports, molts podòlegs s'han especialitzat en la branca esportiva, per exemple, adaptant plantilles i òrtesis per a corredors.
La podologia està en fase d'evolució en molts països, tot i que encara no s'han establert per complet les seves barreres legals i clíniques amb la traumatologia, la cirurgia ortopèdica, la dermatologia o la cirurgia vascular.

## Orígens de la podologia

En els orígens de la podologia trobem lligams propers a la cirurgia, la infermeria i l’odontologia, entre altres professions i pràctiques sanitàries. El cirurgià barber de l’època moderna practicava sagnies, arrencava dents i queixals, tallava cabells i arreglava barbes, o bé tractava els ulls de poll i les durícies dels peus.
El professional que s’especialitzava en la cura dels peus era conegut amb el nom de callista, pedicur, quiropedista o, fins i tot, practipédico. És a partir de la segona meitat del segle XX que es consolida la denominació de podòleg per designar els experts en aquesta disciplina.
A Espanya el Reial decret de 1845, reconeix la figura del practicant, i se l'autoritza a exercir la cirurgia menor. El practicant podia fer intervencions de cirurgia menor, però també incloïa, l'art del dentista i del callista. L'any 1861 es publica el reglament per a l'obtenció del títol de practicant en el qual ja es diferencien les figures del dentista i del callista.
El 1938 la British Medical Association reconeix l’especialitat de quiropodia i queda adscrita al Departament d’Auxiliars Mèdics.

## Podologia a Espanya

En alguns països la podologia és una especialitat de la infermeria; en altres, com a Espanya, constitueix una carrera universitària. A Espanya és un grau (4 anys) i els camps que se solen estudiar en aquesta carrera són:
* Cirurgia podològica, l'especialitat quirúrgica encarregada del diagnòstic, tractament i correcció definitiva d'aquelles malformacions i malalties congènites que apareixen als peus.
* Ortopodologia, la part de la podologia que s'encarrega dels tractaments ortopèdics que s'apliquen al peu. És la ferramenta més important en la compensació i prevenció de les alteracions biomecàniques.
* Microbiologia i Parasitologia
* Dermatologia
* Quiropodologia
* Farmacologia
* Geriatria

## Enllaços externs

* Col·legi Oficial de Podòlegs de Catalunya
* Col·legi Oficial de Podòlegs de la Comunitat Valenciana

## Referències

* ↑ «Podologia. Diccionari de la llengua catalana.». Institut d’Estudis Catalans. [Consulta: 1r febrer 2024].
* ↑ «Podología» (en castellà). Real Academia Española. [Consulta: 13 febrer 2024].
* 1 2 3 «La Podologia». Col·legi Oficial de Podòlegs de Catalunya. [Consulta: 1r febrer 2024].
* ↑ «Competencias del podólogo» (en castellà). Il·lustre Col·legio Oficial de Podòlegs de la Comunitat Valenciana, 12-01-2018. [Consulta: 6 febrer 2024].
* 1 2 «El pie y la podología» (en castellà). Ilustre Colegio Profesional de Podología de la Comunidad De Madrid. [Consulta: 6 febrer 2024].
* 1 2 «Del cirurgià barber al podòleg: el naixement d'una professió». CRAI Biblioteca del Campus Bellvitge, 01-10-2019. [Consulta: 1r febrer 2024].
* ↑ Real decreto aprobando el plan general de estudios para la instrucción pública del reino en la parte relativa á las enseñanzas secundaria y superior. Gaceta de Madrid [Internet] [consultat 1 de febrer de 2024] 25-09–1845, núm. 4029, pàg. 1–5. Disponible a: {{format ref}} https://www.BOE.es/datos/pdfs/BOE//1845/4029/A00001-00005.pdf
* ↑ Real órden aprobando el reglamento para la enseñanza de Practicantes y Matronas. Gaceta de Madrid [Internet] [consultat 13 de febrer de 2024] 28-11–1861, núm. 332, pàg. 1861. Disponible a: https://www.BOE.es/datos/pdfs/BOE//1861/332/A00001-00001.pdf
* ↑ «Grau en Podologia». Universitat de Barcelona. [Consulta: 1r febrer 2024].
* ↑ «Cirurgia Podològica». Hospital Podològic Universitat de Barcelona. [Consulta: 6 febrer 2024].